ลุ้น SET รีบาวด์! หลัง “ดาวโจนส์” ทะยานกว่า 1 พันจุด คลายวิตกศก.สหรัฐฯ-ราคาน้ำมันพุ่ง 8%
ลุ้น SET รีบาวด์! หลัง "ดาวโจนส์" ทะยานกว่า 1 พันจุด คลายวิตกศก.สหรัฐฯ-ราคาน้ำมันพุ่ง 8%
27 ธ.ค. 2561

สืบเนื่องจากเมื่อคืนที่ผ่านมา ดัชนีดาวโจนส์ตลาดหุ้นนิวยอร์กทำสถิติปิดพุ่งขึ้นกว่า 1,000 จุดเป็นครั้งแรก โดยได้แรงหนุนจากหุ้นกลุ่มค้าปลีกที่ดีดตัวขึ้นอย่างแข็งแกร่ง ขานรับรายงานของมาสเตอร์การ์ด สเปนดิงพัลส์ ซึ่งระบุว่าบริษัทค้าปลีกของสหรัฐทำยอดขายพุ่งขึ้นสูงสุดในรอบ 6 ปีในช่วงเทศกาลวันหยุดปีนี้ ซึ่งช่วยให้นักลงทุนคลายความวิตกกังวลเกี่ยวกับแนวโน้มเศรษฐกิจของสหรัฐฯ ขณะที่หุ้นกลุ่มพลังงานดีดตัวขึ้นหลังจากราคาน้ำมันดิบ WTI พุ่งขึ้นกว่า 8%
โดยดัชนีเฉลี่ยอุตสาหกรรมดาวโจนส์ปิดที่ 22,878.45 จุด พุ่งขึ้น 1,086.25 จุด หรือ +4.98% ขณะที่ดัชนี S&amp;P500 ปิดที่ 2,467.70 จุด เพิ่มขึ้น 116.60 จุด หรือ +4.96% และดัชนี Nasdaq ปิดที่ 6,554.35 จุด เพิ่มขึ้น 361.44 จุด หรือ +5.84%
ด้านสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นกว่า 8% เมื่อคืนนี้ (26 ธ.ค.) โดยได้แรงหนุนจากการฟื้นตัวของตลาดหุ้นสหรัฐ และจากการที่รัฐมนตรีพลังงานรัสเซียได้แสดงมุมมองในด้านบวกว่า ราคาน้ำมันในตลาดโลกจะมีเสถียรภาพในช่วงครึ่งแรกของปีหน้า
โดยสัญญาน้ำมันดิบ WTI ส่งมอบเดือนก.พ. พุ่งขึ้น 3.69 ดอลลาร์ หรือ 8.7% ปิดที่ 46.22 ดอลลาร์/บาร์เรล และสัญญาน้ำมันดิบเบรนท์ส่งมอบเดือนก.พ. พุ่งขึ้น 4.00 ดอลลาร์ หรือ 8% ปิดที่ 54.47 ดอลลาร์/บาร์เรล
 
ขณะที่ นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยเช้านี้คาดว่าจะรีบาวด์ขึ้นตามดาวโจนส์ที่บวกกว่า 1,000 จุด ซึ่งไม่เคยเห็น ถือว่าเป็นสัญญาณที่ดีหลังจากที่ได้ปรับตัวลงมาหลายวัน แต่ก็ยังไม่แน่ใจว่าจะยั่งยืนหรือไม่ ส่วนตลาดหุ้นในภูมิภาคเอเชียเช้านี้ส่วนใหญ่ก็อยู่ในแดนบวกเช่นกัน
สำหรับบ้านเราวันนี้ให้ระวังการปิดสัญญาในตลาดฟิวเจอร์ส ซึ่งอาจเหวี่ยงในครึ่งชั่วโมงสุดท้ายของการเทรดวันนี้ อย่างไรก็ดี หากตลาดฯปรับตัวขึ้นก็แนะนำให้ขายทำกำไรก่อน เพราะในช่วงปลายตลาดฯอาจเผชิญ Profit Taking ได้ พร้อมคาดวันนี้หุ้นบิ๊กแคปน่าจะปรับตัวขึ้นก่อน และหุ้นที่ได้มีการปรับตัวลงแรงในช่วงที่ผ่านมา ก็น่าจะฟื้นตัวขึ้นได้ แต่ก็ยังไม่แนะนำให้ไล่ซื้อตาม
นอกจากนี้ ปัจจัยต่างประเทศก็ให้รอดูความคืบหน้าจากสงครามการค้า, ทิศทางการปรับอัตราดอกเบี้ย รวมถึงเรื่องการแยกตัวของอังกฤษออกจากสหภาพยุโรป (Brexit) เป็นต้น
พร้อมให้แนวรับ 1,550 จุด ส่วนแนวต้าน 1,590-1,600 จุด